endoskopi
Endoskopi, kikkertundersøgelse, undersøgelse af indvendige hulrum vha. et lysbærende instrument (endoskop). Endoskoper var oprindelig stive metalrør med en lyskilde i spidsen, men siden 1960'erne anvendes desuden i stigende omfang styrbare, bøjelige endoskoper, som enten er videoendoskoper eller fiberendoskoper, som indeholder to bundter tynde, smidige glasfibre, hvoraf det ene fungerer som lyskilde, mens det andet er billeddannende.
Fiberendoskopet blev udviklet i 1963 af det japanske optikfirma Olympus på basis af en idé af den danske opfinder Holger Møller Hansen. Stive endoskoper anvendes ved laparoskopi, laryngoskopi og rektoskopi, mens bøjelige endoskoper bruges til bronkoskopi, gastroskopi og koloskopi. Ved cystoskopi (se urinvejsundersøgelser) kan begge typer anvendes. Gennem et endoskop kan der udtages vævsprøve (biopsi) af et område med en synlig forandring.
Fremmedlegemer kan fjernes ved endoskopi, ligesom blødning fra et mavesår kan standses, og små svulster kan fjernes helt ved fx elektrokirurgi eller laserkirurgi.
Ved kikkertkirurgi (laparoskopisk kirurgi) foretages også større kirurgiske indgreb i bughulen, fx galdeoperationer, gennem et stift endoskop.